Noteikumu projekta ,,Grozījums Ministru kabineta 2005.gada 8.novembra noteikumos Nr.847 „Noteikumi par Latvijā kontrolējamajām narkotiskajām vielām, psihotropajām vielām un prekursoriem””

**sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
|  1. |  Pamatojums | Grozījums likumā „Par Krimināllikuma spēkā stāšanās un piemērošanas kārtību”. |
|  2. |  Pašreizējā situācija un problēmas |  Latvijā kontrolējamo narkotisko vielu un psihotropo vielu sarakstus nosaka Ministru kabineta 2005.gada 8.novembra noteikumi Nr.847 „Noteikumi par Latvijā kontrolējamajām narkotiskajām vielām, psihotropajām vielām un prekursoriem” (turpmāk – noteikumi), kas tika izstrādāti saskaņā ar Apvienoto Nāciju Organizācijas (ANO) 1961.gada 30.marta Vienoto Konvenciju par narkotiskajām vielām (grozīta ar 1972.gada Protokolu, ar ko groza 1961.gada 30.marta Vienoto Konvenciju par narkotiskajām vielām), 1971.gada 21.februāra Konvenciju par psihotropām vielām un 1988.gada 20.decembra Konvenciju pret narkotisko un psihotropo vielu nelegālu apriti.  2013. gada 23.februārī stājās spēkā grozījumi likumā „Par Krimināllikuma spēkā stāšanās un piemērošanas kārtību”, kas cita starpā noteica karfentanila apmēru iedalījumu. **Karfentanils** *(Carfentanyl, Carfentanil, R33799)* ir opioīdu analgētiķis, fentanila atvasinājums, viens no spēcīgākajiem opioīdiem, kas pazīstami cilvēcei, visspēcīgākais no komerciāli ražotajiem un izmantojamajiem.Karfentanils tika sintezēts 1974.gadā, tā iedarbība ir 100 reižu stiprāka par fentanilu un 10 000 reižu stiprāka par morfīnu, bet iedarbība uz cilvēka organismu sākas no 1 mikrograma. Farmaceitiskajā tirgū preparāts eksistē kā vispārējās darbības anestētiķis, kas tiek lietots veterinārijā kā trankvilizators lielo dzīvnieku iemidzināšanai, vielas aktivitāte neparedz tās testēšanu uz cilvēkiem. Nav informācijas, ka karfentanils tiktu izmantots Latvijas legālajā tirgū.Savukārt Latvijas nelegālajā narkotisko un psihotropo vielu tirgū karfentanils tika konstatēts 2012.gada beigās. Vielai ir ilgstoša iedarbība, sakarā ar ko tā kļūst arvien pieprasītāka narkotisko vielu lietotāju vidū. Svarīgi, ka karfentanils ir citas narkotiskās vielas - 3-metilfentanila analogs, kas narkotisko vielu lietotāju vidē tiek dēvēts par „sintētisko heroīnu” vai „balto ķīnieti”. Nelegālajā tirgū viela tiek saukta par „beločku” vai „sladkij kaif”, tā parasti tiek sajaukta ar glikozi. Maisījums parasti satur aptuveni 99% glikozes un 1% karfentanila. Karfentanils nav iekļauts nevienā no **Latvijā kontrolējamo narkotisko vielu, psihotropo vielu un prekursoru sarakstiem (turpmāk - saraksti),** jo pirms 2012.gada beigām tiesībaizsardzības iestāžu kompetences ietvaros nebija konstatēti tā izņemšanas gadījumi no nelegālās aprites. Saskaroties ar jauno tendenci, Valsts policijas kriminālprocesos izņemtā viela tika nosūtīta Organiskās sintēzes institūtam ar lūgumu veikt vielas izpēti, kā rezultātā tika iegūta informācija, ka izņemtā viela ir karfentanils, spēcīgākais no zināmajiem fentanila atvasinājumiem.Uz doto brīdi Valsts policijas kriminālprocesu ietvaros ir veiktas 26 vielas izņemšanas, izņemtās vielas kopējais svars - 84,85 gr.Analoģiski situācijai Latvijas nelegālajā narkotisko un psihotropo vielu tirgū, karfentanils tiek lietots arī Krievijas Federācijā, tas ir izplatīts Kaļiņingradas apgabalā un Pleskavas apgabalā, kā arī tika konstatēti vairāki nāves fakti karfentanila lietošanas rezultātā. Igaunijā, līdzīgi kā Latvijā, tiek izņemts karfentanils, kas tiek izplatīts pierobežas rajonos ar Krievijas Federāciju un Tallinā. Vienlaicīgi jāpiebilst, ka karfentanils tiek kontrolēts Vācijā un Kanādā. Svarīgi, ka Valsts policijas rīcībā esošā operatīva rakstura informācija liecina, ka Latvijā ir konstatēts 21 karfentanila pārdozēšanas gadījums, kā arī 9 letāli gadījumi tā pārdozēšanas rezultātā. Šajā sakarībā aktualizējas būtisks problēmaspekts - pārdozēšanas un nāves gadījumi karfentanila lietošanas rezultātā ir apstiprināti tikai ar operatīvā ceļā iegūto informāciju, jo Valsts tiesu medicīnas ekspertīzes centra un VSIA “Rīgas psihiatrijas un narkoloģijas centrs” Narkoloģiskās palīdzības dienesta Alkohola, narkotisko un psihotropo vielu reibuma ekspertīžu nodaļas pašreizējā kapacitāte nesniedz iespēju identificēt karfentanilu lietotāju un mirušo personu bioloģiskajās vidēs.Karfentanila identificēšana Valsts policijas Kriminālistikas pārvaldē tiek veikta, balstoties uz analītiskajiem datiem, kas saņemti no Organiskās sintēzes institūta, un pārvaldes rīcībā esošās aparatūras masspektru bibliotēkas datiem. Uz doto brīdi Valsts policijas Kriminālistikas pārvaldes Ekspertīžu biroja rīcībā nav karfentanila standartvielas, tā ir pasūtīta un tiks saņemta tuvāko 3 mēnešu laikā, kas netraucē vielas pašreizējai kvalitatīvai noteikšanai. Karfentanila kvantitatīvā satura noteikšana varētu sagādāt grūtības, jo parasti tā saturs izņemtajās vielās ir ļoti niecīgs (mazāk par 1%), kā arī izņemtās vielas svars ir mazs, parasti tas svārstās no 0,04 g līdz 0,1 g iepakojumā, kas tiek izplatīti lietotāju vidū. Pamatojoties uz augstākminēto, lai nodrošinātu karfentanila aprites kontroli, normatīvo aktu grozījumu sagatavošanas ietvaros ir svarīgi pievērst uzmanību karfentanila apmēriem, kuru kontekstā nelegālajā apritē iesaistītā persona tiks saukta pie likumā paredzētās atbildības. Proti, ņemot vērā tā iedarbības specifiku uz cilvēka organismu, kā rezultātā vielas maisījums satur niecīgu vielas īpatsvaru, kā arī ar mērķi izvairīties no situācijas, kad karfentanila īpatsvars vielas maisījumā būs nepietiekošs, lai konstatētu vielas daudzumu tajā, un piemērotu Likuma „Par krimināllikuma spēkā stāšanās un piemērošanas kārtību” 2.pielikumā noteiktos vielas apmērus, ir svarīgi paredzēt karfentanila klātbūtni vielu maisījumā jebkurā daudzumā.Vienlaicīgi jāpiebilst, ka 1988.gada 20.decembra Konvencijas pret narkotisko un psihotropo vielu nelegālu apriti 24.pantā ir noteikts, ka valstīm ir tiesības pieņemt stingrākus pasākumus nekā noteikts šajā Konvencijā, ja tās uzskata šādus pasākumus par vēlamiem vai nepieciešamiem narkotisko un psihotropo vielu nelegālā apgrozījuma novēršanai vai likvidēšanai, bet nepieciešamības gadījumā Zāļu valsts aģentūras kompetences ietvaros tiks izsniegta atļauja tā ievešanai un legālai lietošanai saskaņā ar normatīvo aktu prasībām. Tādējādi, lai novērstu karfentanila apdraudējumu sabiedrības drošības un veselības interesēm, t.sk. tā nonākšanu kaimiņvalstu nelegālajā tirgū un ņemot vērā, ka vielai jau ir noteikti ierobežojumi likuma „Par Krimināllikuma spēkā stāšanās un piemērošanas kārtību” 2.pielikumā, nepieciešams veikt atbilstošu grozījumu arī noteikumos un papildināt 1.saraksta narkotisko vielu grupu „Fentanila atvasinājumi” ar vielu „karfentanils”. Tā kā, noteikumu 1.pielikuma 2.5.1. apakšpunktā minētās psihotropo vielu grupas „2,5-dimetoksifeniletānamīni” apraksta g) un h) apakšpunktā ir minēta viena un tā pati informācija un, veicot iepriekš minētos grozījumus likumā „Par Krimināllikuma spēkā stāšanās un piemērošanas kārtību”, tika tehniski precizēts šīs grupas apraksts, svītrojot lieko apakšpunktu, attiecīgs tehnisks grozījums jāizdara arīšajos noteikumos. |
|  3. |  Saistītie politikas ietekmes novērtējumi un pētījumi |  Projekts šo jomu neskar. |
|  4. |  Tiesiskā regulējuma mērķis un būtība | Karfentanila pievienošanas kontrolējamo vielu sarakstam mērķis ir kavēt tā izplatīšanas un lietošanas pieaugumu Latvijā. Noteikumu projekts atrisinās šīs anotācijas 2.punktā minētās problēmas. |
|  5. |  Projekta izstrādē iesaistītās institūcijas |  Noteikumu projekts ir izstrādāts Veselības ministrijai sadarbojoties ar Slimību profilakses un kontroles centru, VSIA „Rīgas psihiatrijas un narkoloģijas centrs”**,** Zāļu valsts aģentūru, Valsts policiju un Iekšlietu ministriju. |
|  6. |  Iemesli, kādēļ netika nodrošināta sabiedrības līdzdalība |  Nāvējošas vielas, kuras drošuma informācija liecina, ka tā nav lietojama cilvēkiem, aizliegšana jāveic pēc iespējas bez kavēšanās. |
|  7. |  Cita informācija | Nav |
| **II. Tiesību akta projekta ietekme uz sabiedrību** |
|  1. |  Sabiedrības mērķgrupa |  Noteikumu projekts ietekmēs:1) tiesībaizsardzības iestādēs (Valsts policija, pašvaldību policijas, Valsts ieņēmumu dienests) nodarbinātos;2) iestādēs, kurām ir tiesības veikt ekspertīzes (Valsts policijas Kriminālistikas pārvalde, Valsts robežsardzes Galvenās pārvaldes Ekspertīžu dienests, Valsts tiesu ekspertīžu birojs, Valsts tiesu medicīnas ekspertīzes centrs, valsts sabiedrība ar ierobežotu atbildību „Rīgas psihiatrijas un narkoloģijas centrs”) nodarbinātos;4) ārstniecības iestādēs, kurās var atrasties pacients karfentanila ietekmē vai iespaidā, nodarbinātos;5) fiziskas personas, kas lieto minēto vielu. |
|  2. |  Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Papildinot MK noteikumu Nr.847 kontrolējamo vielu I sarakstu, tiek aizstāvētas sabiedrības intereses kopumā, kavējot narkotisko un psihotropo vielu piedāvājuma un pieprasījuma pieaugumu Latvijā. |
|  3. |  Tiesiskā regulējuma finansiālā ietekme | Tiešās finansiālās izmaksas ir saistītas ar ekspertīžu veikšanu, lai būtu iespējams identificēt attiecīgo vielu, kā arī konstatēt, vai persona to ir lietojusi. Finansiālās izmaksas tiks segtas esošo budžeta līdzekļu ietvaros. |
|  4. |  Tiesiskā regulējuma nefinansiālā ietekme | Noteikumu projektam ir ietekme uz sabiedrības veselību, tiek aizstāvētas sabiedrības intereses kopumā, kavējot narkotisko un psihotropo vielu piedāvājuma un pieprasījuma pieaugumu Latvijā. |
|  5. |  Administratīvās procedūras raksturojums | Projekts šo jomu neskar |
|  6. |  Administratīvo izmaksu monetārs novērtējums |  Projekts šo jomu neskar |
|  7. |  Cita informācija | Nav |

|  |
| --- |
| **IV. Tiesību akta projekta ietekme uzspēkā esošo tiesību normu sistēmu** |
|  Nepieciešamie saistītie tiesību aktu projekti | Projekts šo jomu neskar |
| Cita informācija | Lai noteiktu kriminālatbildību par nelikumīgām darbībām ar karfentanilu un noteiktu iedalījumu apmērus, Saeima jau ir veikusi atbilstošu grozījumu likumā ,,Par Krimināllikuma spēkā stāšanās un piemērošanas kārtību”. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
|  1. |  Projekta izpildē iesaistītās institūcijas | Noteikumu izpildi nodrošinās tiesībaizsardzības iestādes (Valsts policija, pašvaldību policijas, Valsts ieņēmumu dienests), iestādes un personas, kurām ir tiesības veikt ekspertīzes (Valsts policijas Kriminālistikas pārvalde, Valsts tiesu ekspertīžu birojs, Valsts tiesu medicīnas ekspertīzes centrs, valsts sabiedrība ar ierobežotu atbildību „Rīgas psihiatrijas un narkoloģijas centrs”) u.c. |
|  2. |  Projekta izpildes ietekme uz pārvaldes funkcijām | Noteikumu izpilde neradīs ietekmi uz pārvaldes funkcijām |
|  3. |  Projekta izpildes ietekme uz pārvaldes institucionālo struktūru.Jaunu institūciju izveide |  Noteikumu izpildei nav nepieciešams radīt jaunas institūcijas |
|  4. |  Projekta izpildes ietekme uz pārvaldes institucionālo struktūru.Esošu institūciju likvidācija |  Projekts šo jomu neskar |
|  5. |  Projekta izpildes ietekme uz pārvaldes institucionālo struktūru.Esošu institūciju reorganizācija |  Projekts šo jomu neskar |
|  6. |  Cita informācija | Nav |

III. sadaļa, V. sadaļa, VI. sadaļa - projekts šo jomu neskar.

Veselības ministre I.Circene

02.04.2013. 12:23

1376

A.Segliņa, 67876102

anita.seglina@vm.gov.lv